“Jaanong re tlhaloganya sentle gore batho ga ba tlhoke tiro le madi gore ba tshele mme ba tlhoka dijo. Re lebile pele go bona tsholofetso eno ya Modimo e diragadiwa: ‘Go tla nna le dijo tsa ditlhaka di le dintsi mo lefatsheng.’ Gone jaanong ‘e re ka re na le dijo le se re ipipang ka sone, re tla kgotsofalela dilo tseno.’ Re kgothadiwa ke mafoko ano a a mo Baebeleng: ‘A mokgwa wa lona wa botshelo e se ka ya nna wa go rata madi, lo ntse lo kgotsofetse ka dilo tsa jaanong. Gonne o rile: “Ruri ga ke na ke go tlogela ka gope le fa e le go go latlha ka gope.” Gore re tle re nne le bopelokgale jo bogolo mme re re: “Jehofa ke mothusi wa me; ga ke na ke boifa.”’” * 14 Moaposetoloi Petere le ene o ne a gatelela botlhokwa jwa go ema re nitame kgatlhanong le Satane. O ne a kwala jaana: “Nnang lo thantse mo ditlhaloganyong, disang. Mmaba wa lona, Diabolo, o tsamayatsamaya jaaka tau e e kurutlang, e e batlang go kometsa mongwe. Mme ganetsanang le ene, lo nonofile mo tumelong, lo itse gore tsone dilo tseo tse di leng malebana le dipogo di diragalela bakaulengwe botlhe ba lona mo lefatsheng.” (1 Petere 5:8, 9) Tota e bile, re tlhoka kemonokeng ya bakaulengwe le bokgaitsadi ba rona ba semoya fela thata go re thusa go ema re nitame fa Diabolo a tlhasela jaaka tau e e kurutlang.